## Metrovalencia reforça el servici nocturn el dissabte i la matinada del diumenge per a facilitar la mobilitat en la Cavalcada de Disfresses de Museros

*** La línia 3 de metro disposarà de sis trens especials, a més dels habituals nocturns de cap de setmana
* El servici nocturn ‘A la lluna de Metrovalencia’ facilitarà el retorn del Trofeu Taronja que es disputa el dia 10 a Mestalla
* S’aconsella informar-se dels horaris en www.metrovalencia.es, en el telèfon gratuït 900 46 10 46, en xarxes socials i en l*’app* oficial**

Metrovalencia reforçarà el servici nocturn de la línia 3 (Aeroport-Rafelbunyol) el dissabte dia 10 i en la matinada del diumenge 11 per a facilitar els nombrosos desplaçaments que es preveuen amb motiu de les festes de Museros, especialment la tradicional Cavalcada de Disfresses.

A pesar que en eixa data, al ser dissabte, es presta el servici nocturn de ‘A la lluna de Metrovalencia’, Ferrocarrils de la Generalitat Valenciana (FGV) ha decidit reforçar amb sis metros addicionals les circulacions de la línia 3 que se solen prestar eixe dia de la setmana a la nit.

D’esta manera, a més dels trens especials del servici nocturn de cap de setmana, eixiran dos metros des de Rafelbunyol a les 01:55 hores (02:01 hores pas per Museros) i a les 03:30 hores (03:36 hores pas per Museros) en direcció a Riba-roja i Avinguda del Cid, respectivament.

Des de Museros partiran a les 06:00 hores i a les 06:50 hores dos trens en direcció Rafelbunyol i, des de la mateixa localitat, hi haurà un comboi que es dirigirà a Aeroport a les 06:55 hores i a Riba-roja a les 07:23 hores.

S’aconsella a les persones usuàries que s’informen dels horaris amb antelació en la pàgina web [www.metrovalencia.es](https://www.metrovalencia.es/), en el telèfon gratuït d’informació i Atenció al Client 900 46 10 46, així com a través de xarxes socials @metrovalencia i facebook/metrovalencia.fgv i en l’*app* oficial de Metrovalencia per a conéixer amb exactitud el servici oferit.

**Trofeu Taronja**

D’altra banda, el dissabte es disputa a les 21:00 hores a Mestalla el Trofeu Taronja en el qual el València CF s’enfrontarà a l’Eintracht de Frankfurt alemany a una setmana de començar la lliga de futbol de primera divisió.

Com que és dissabte, hi haurà servici nocturn ‘A la lluna de Metrovalencia’ perquè els espectadors puguen tornar als seus domicilis després de la disputa del partit. De totes maneres, FGV reforçarà este servici especial amb un tren de la línia 3 amb destinació a Rafelbunyol que eixirà de l’estació de Facultats aproximadament a les 23:17 hores.

Fecha: 08/08/2024